Suomi
Suomi, Suomi M/31 (suom. Suomi-konepistooli KP-31) – suomiškas ginklų konstruktoriaus Aimo Lahčio (suom. Aimo Lahti) sukurtas pistoletas-kulkosvaidis. Nuo 1931 m. iki 1982 m. buvo Suomijos kariuomenės ginkluotėje, juos naudojo ir kitose valstybėse. Suomi-konepistooli KP-31 dažnai vadina tiesiog Suomi KP. Aimo Lahtis 1922 m. ėmė konstruoti pistoletą kulkosvaidį, kurį Suomijos kariuomenės ginkluotėn priėmė 1931 m. su pavadinimu Suomi-konepistooli KP-31 ('suomiškas pistoletas-kulkosvaidis, 1931 m. modelis'). Ankstesni jo variantai buvo M-22 prototipas ir KP-26 gamybinis modelis. Suomijoje egzistavo specializuoti Suomi KP variantai, skirti naudoti tankuose ir dotuose. Suomi KP-31 serijinė gamyba prasidėjo 1931 m. Tikkakoski Oy kompanijoje. Daugelį ginklų nupirko Suomijos gynybos ministerija. Prasidėjus TSRS-Suomijos karui Suomijos kariuomenė turėjo apie 4000 Suomi KP. Šiuos pistoletus-kulkosvaidžius pirko Baltijos šalys, Vokietija, Švedija, kai kurios P. Amerikos valstybės. Pagal licenciją juos gamino Danija, Švedija ir Šveicarija.